# מסלול הטבה מס' 1 – קרן המו"פ

## כללי

* 1. הרשות הלאומית לחדשנות טכנולוגית (להלן: "**רשות החדשנות**" או "**הרשות**") מסייעת ומעודדת לקדם, במישרין או בעקיפין, חדשנות טכנולוגית בתעשייה בישראל באמצעות מגוון מסלולים, כלים ופעולות המבוצעים על ידה.
  2. מטרת מסלול הטבה מס' 1 – קרן המו"פ (להלן: "**מסלול ההטבה**") הינה לתמוך בתכניות מחקר ופיתוח של תאגידים תעשייתיים על ידי מתן מענקים לתכניות מחקר ופיתוח אלו.

## הגדרות

במסלול הטבה זה, תיוחד למונחים הבאים ההגדרה המופיעה בסעיף זה זולת אם הוגדר אחרת בחוק החדשנות או בגוף מסלול ההטבה. מונח שלא הוגדר במפורש במסלול הטבה זה תינתן לו המשמעות בהתאם לחוק החדשנות.

* 1. "**בקשה**"

בקשה לקבלת הטבה בתקופה מסוימת במסגרת תכנית.

* 1. "**גורם ממשלתי**"

משרד ממשלתי או תאגיד שהוקם לפי חוק.

* 1. "**הוצאות מחקר ופיתוח**"

הוצאות שהוצאו בביצוע מחקר ופיתוח על פי תכנית מאושרת, שלגביהן קבעה ועדת המחקר בנהלי מסלול ההטבה, כי ניתן להביאן בחשבון ולפי תנאים שנקבעו במסלול זה.

* 1. "**הסדר תשלום תמלוגים**"

כמשמעותו **בנספח הוראות ד' - הוראות לעניין שיעור התמלוגים וכללים לתשלומם**.

* 1. "**ועדת** **מחקר**" או "**הוועדה**"

כמשמעה בסעיף ‏3 להלן.

* 1. "**חדשנות טכנולוגית ארוכת טווח**"

בתעשיות עתירות ידע - חדשנות טכנולוגית אשר נועדה לפתח טכנולוגיות גנריות, שהינן טכנולוגיות המשמשות לפיתוחם, תיכונם או ייצורם של מוצרים חדשניים רבים.  
בתעשיות פרמצבטיות - חדשנות טכנולוגית אתית בשלביה ההתחלתיים.

* 1. "**חוק** **החדשנות**"

החוק לעידוד מחקר, פיתוח וחדשנות טכנולוגית בתעשייה, התשמ"ד-1984.

* 1. "**יזם מקבוצה עם תנאי מימון מועדפים"**

יחיד/ים הוגה/הוגי הרעיון אשר בבסיס התכנית נשוא הבקשה, ואשר עונה/ים על התנאים הבאים:

* + 1. כל אחד מהם הינו תושב ישראל.
    2. כל אחד מהם נמנה, והצהיר בעת הגשת הבקשה שהוא נמנה, על קבוצה אחת לפחות עם תנאי מימון מועדפים.
    3. אם מדובר על יחיד/ה – הוא/היא מועסק/ת במשרה מלאה במבקש.
    4. אם מדובר על יחידה מקבוצה עם תנאי מימון מועדפים נשים (סעיף ‏2.14.א להלן) – עליה להיות מועסקת במשרה מלאה במבקש בתפקיד מנכ"לית ו/או סמנכ"לית הטכנולוגיות.
    5. אם מדובר על מספר יזמים – לפחות אחד/ת מהם מועסק/ת בתפקיד מנכ"ל/ית ו/או סמנכ"ל/ית הטכנולוגיות במבקש וכל אחד מהם מועסק/ת במשרה מלאה במבקש או, בכפוף לאישור הוועדה, בהיקף נמוך יותר.
  1. "**מבקש**" או "**מגיש הבקשה**"

תאגיד תעשייתי אשר הגיש בקשה לקבלת הטבה המוענקת במסגרת מסלול ההטבה.

* 1. "**מימון** **משלים**"

מימון לתכנית מאושרת הניתן ע"י מגיש הבקשה או ע"י גורם מממן אחר שאינו גורם ממשלתי או רשות החדשנות, במישרין או בעקיפין, המשלים את המענק להיקף של 100% מהתקציב המאושר.

* 1. "**מענק**"

מימון הניתן על ידי רשות החדשנות למקבל האישור לשם ביצוע של תכנית מאושרת במסגרת התקציב המאושר.

* 1. "**מקבל** **האישור**"

מי שבקשתו אושרה כאמור בסעיף ‏7.1 להלן.

* 1. "**מתקן** **הרצה**"

אבטיפוס, דגם ניסוי או מתקן חצי חרושתי, המשמש לבדיקת התכנות, להוכחת ערך, להצפת שינויים ושיפורים או התאמה של טכנולוגיה קיימת, בסביבת עבודה המדמה באופן חלקי או מלא את שוק המטרה שלה. בנוסף, יישומם יהיה בקנה מידה ובטווח זמן מוגבלים, ולפני יציאה לייצור סדרתי או לכניסה מסחרית לשוק.

* 1. "**קבוצה עם תנאי מימון מועדפים**"

אחד מהבאים:

* + 1. נשים.
    2. "אוכלוסיית המיעוטים" - כהגדרת מונח זה בהחלטת ממשלה מס' 922 מיום 30.12.2015.
    3. יהודי שומר מצוות, אשר ייחודו בהקפדה הדתית שהוא נוהג בדרכי חינוך, אופי הקהילה ואורחות החיים, המבחינים בינו לבין שאר היהודים שומרי המצוות, המקיים אחד או יותר מהתנאים הבאים:
       1. מקומות הלימוד של ילדיו עד גיל 18 הם מוסדות לימוד חרדיים, מוכרים שאינם רשמיים או מסוג "פטור", שרישיונותיהם מוסדרים על ידי משרד החינוך.
       2. למד בישיבה קטנה, ישיבה גדולה או כולל.
       3. היה זכאי בחמש השנים האחרונות, למשך שנה מלאה אחת לפחות, ל"מלגת לימודים ועידוד השתלבות אברכי כוללים בתעסוקה" (אשר בעבר נקראה הבטחת הכנסה לאברכים), מכוח מבחני תמיכה שמפרסם משרד החינוך.
       4. קיבל פטור משירות צבאי בהתאם לחוק שירות ביטחון [נוסח משולב], התשמ"ו – 1986 בשל השתייכותו לאוכלוסייה החרדית.
       5. לנשים: למדה בסמינר חרדי או שבעלה למד בישיבה קטנה.
  1. **"שיעור** **הערך** **המוסף"**

סכום עלויות ייצור המבוצע במדינה מסוימת, בניכוי עלויות שיובאו לצורך הייצור לאותה מדינה, ביחס למחיר המוצר בשער המפעל.

* 1. "**שליטה**"

כמשמעותה בחוק ניירות ערך, התשכ"ח-1968.

* 1. **"תאגיד הזנק**"

תאגיד תעשייתי שהתאגד 5 שנים או פחות לפני מועד הגשת הבקשה ואשר סך התקציב המבוקש בכל בקשותיו שהוגשו במסלול הטבה זה בשנה הקלנדרית אינו עולה על סך של 5 מיליון ₪.

* 1. "**תאגיד הזנק של יזם מקבוצה עם תנאי מימון מועדפים**"

תאגיד הזנק אשר לפחות 33% מהון מניותיו (על בסיס דילול מלא) מוחזק על ידי יזם מקבוצה עם תנאי מימון מועדפים, במישרין או בעקיפין.

* 1. "**תאגיד עתיר השקעה בחדשנות טכנולוגית**"

תאגיד תעשייתי העומד בכל התנאים המצטברים הבאים:

* + 1. המעסיק למעלה מ-200 עובדים במחקר ופיתוח בישראל או שתקציבו למחקר ופיתוח בישראל גדול מ- 20 מיליון דולר של ארה"ב בשנה, בהתאם לדו"ח הכספי האחרון של התאגיד.
    2. עומד באחד משני התנאים הבאים:
       1. מכירות התאגיד, ותאגידים המוחזקים על-ידו, במישרין או בעקיפין, בבעלות מלאה (בשיעור של 100%), מפעילות ייצור בישראל, עולות על 70 מיליון דולר של ארה"ב בממוצע לשנה בשלוש השנים הקלנדריות שקדמו להגשת הבקשה.
       2. סך ההכנסות של תאגיד האם, המחזיק בתאגיד בשיעור של לפחות 80% (במישרין או בעקיפין), וכלל התאגידים המוחזקים על ידי תאגיד האם, הינו למעלה מ-2.5 מיליארד דולר של ארה"ב בשנה הקלנדרית שקדמה להגשת הבקשה.
  1. "**תאגיד** **תעשייתי**"

תאגיד שהתאגד ונרשם כדין בישראל ופועל בהתאם לדיני מדינת ישראל, המבצע מחקר ופיתוח לצרכים מסחריים.

* 1. "**תכנית** **ארוכת טווח**"

תכנית לביצוע חדשנות טכנולוגית ארוכת טווח על ידי המבקש.

* 1. "**תכנית** **מאושרת**"

תכנית שאושרה על ידי הוועדה בהתאם להוראות מסלול הטבה זה.

* 1. "**תקציב** **מאושר**"

סך התקציב של תכנית מאושרת, המורכב מהמענק ומהמימון המשלים, הכולל רק הוצאות מוכרות שאושרו ע"י הוועדה, בהתאם לנהלים הרלבנטיים שייקבעו על-ידה.

## הוועדה

* 1. **הרכב** **הוועדה**

אלו יהיו חברי ועדת המחקר:

* + 1. **ראש רשות החדשנות - חבר ויושב ראש הוועדה;**
    2. המנהל **הכללי של רשות החדשנות - חבר וממלא מקום יושב ראש הוועדה;**
    3. שלושה **עובדים של רשות החדשנות שימונו ע"י המנהל הכללי של רשות החדשנות - חברים;**
    4. **שני** עובדי **משרד הכלכלה והתעשייה בעלי תואר אקדמי בתחומים הנוגעים לעבודת הוועדה שימנה המנהל הכללי של משרד הכלכלה והתעשייה - חברים;**
    5. **נציג** הממונה **על התקציבים במשרד האוצר שימנה שר האוצר - חבר;**
    6. **נציג** החשב **הכללי במשרד האוצר שימנה שר האוצר - חבר;**
    7. **חמישה** נציגים **מקרב הציבור - חברים.**
  1. **ממלא מקום יו"ר הוועדה**
     1. אחד מחברי הוועדה מקרב עובדי רשות החדשנות אשר ימונה ע"י ראש רשות החדשנות והמנהל הכללי של רשות החדשנות, יוסמך לשמש כממלא מקום של המנהל הכללי של רשות החדשנות בתפקיד ממלא מקום יו"ר הוועדה.
     2. עובד רשות החדשנות זה יוכל לשמש כממלא מקום יו"ר הוועדה בכפוף למתן הרשאה בכתב מראש **רשות** החדשנות קודם לדיון הפרטני של הוועדה.
  2. **תפקידי הוועדה וסמכויותיה**
     1. ועדת המחקר תשמש כוועדת מחקר (כמשמעותה בחוק החדשנות) לצורכי מסלול הטבה זה. לוועדת **המחקר** הסמכות לקבל כל החלטה הדרושה לשם הפעלת מסלול ההטבה (ובלבד שאינה סותרת את הוראות חוק החדשנות, התקנות, הכללים, הנהלים וההוראות שנקבעו מכוחו) ובכלל זה:
        1. לדון בכל בקשה המוגשת במסגרת מסלול ההטבה.
        2. לעשות כל פעולה לצורך בחינה וההערכה של מצגיו של המבקש, לרבות בנוגע לאופן ביצוע תכנית.
        3. להחליט בדבר מתן אישור לתכניות במסגרת תקציב רשות החדשנות ולקבוע תנאים לאישורן וכן להחליט בדבר מתן הטבות לתכניות ושיעורן לרבות את התקציבים שהוגשו בתוכניות במלואם או בחלקם.
        4. לאשר או לדחות כל בקשה המוגשת במסגרת מסלול ההטבה לאחר בחינת עמידת הבקשה בתנאי הסף ובהתאם לאמות המידה.
        5. לקבוע תנאים מוקדמים לכניסתו של אישור תכנית לתוקף.
        6. לקבוע את התנאים לביצוע התכנית המאושרת, לרבות אבני דרך, לוחות זמנים ותקופת התכנית.
        7. לאשר או לדחות באופן מלא או חלקי כל שינוי שמבוקש לבצע בתכנית המאושרת. מובהר כי על אישור שינוי בתכנית יחולו הוראות סעיפים ‏6.1 ו-‏6.2 להלן, בשינויים המחוייבים.
        8. לעקוב אחר ביצועה של תכנית מאושרת, ולהחליט האם לקבוע לה תנאים ואבני דרך נוספים.
        9. לאשר הארכת תקופת הביצוע של התכנית המאושרת ללא תוספת תקציבית עד לניצול מלא של התקציב המאושר.
        10. לאשר קיצור תקופת הביצוע של התכנית המאושרת, אם נוצל התקציב המאושר במלואו והוגשמו יעדי התכנית המאושרת.
        11. לבטל או להפסיק תמיכה בתכנית מאושרת.
        12. לקבוע ולפרסם נהלים לביצוע מסלול הטבה זה.
     2. **ראש** **רשות** החדשנות יהיה רשאי למנות ועדות משנה מקרב חברי ועדת המחקר ולקבוע את פעולות העזר שוועדות המשנה יוכלו לבצע לשם פעילות הוועדה.
  3. **גמול**

חברי הוועדה מקרב הציבור יהיו זכאים לגמול עבור השתתפותם בישיבות הוועדה, זאת בהתאם לנוהל אשר נקבע על-ידי מועצת רשות החדשנות לעניין זה.

## מסגרת הפניה לציבור

* 1. הליך הגשת הבקשה יעשה באחת או יותר משלוש הדרכים המפורטות להלן, כפי שיפורסם בפניה לציבור באתר האינטרנט של רשות החדשנות:
     1. **קול קורא**
        1. רשות החדשנות תפרסם מעת לעת פניה ייעודית לציבור להגשת בקשות לקבלת מענק. הפניה לציבור תכלול, בין היתר, את המועד האחרון להגשת הבקשות.
        2. בפני הוועדה תובאנה כל הבקשות שהוגשו עד למועד האחרון להגשת הבקשות והן תיבחנה זו מול זו, בהתאם לתקציב שהוקצה. בקשות שהוגשו באיחור יידחו על הסף.
     2. **הגשה שנתית-שוטפת**
        1. הגשת בקשות לקבלת מענק תתאפשר במהלך כל השנה, בהתאם להוראות והכללים המצוינים בנהלי המסלול.
        2. בכל תקופה כפי שיקבע בנהלי מסלול ההטבה, תובאנה בפני הוועדה כל הבקשות שהגיעו והיו מוכנות לדיון עד לאותו מועד והן תיבחנה זו מול זו, בהתאם לתקציב שהוקצה.
     3. **הגשה במועדים שנקבעו מראש** 
        1. הגשת בקשות לקבלת מענק תתאפשר במספר מועדים קבועים מראש במהלך השנה כפי שיקבע בנהלי מסלול ההטבה.
        2. בפני הוועדה תובאנה כל הבקשות שהוגשו עד למועד האחרון להגשת בקשות והן תיבחנה זו מול זו, בהתאם לתקציב שהוקצה. בקשות שהוגשו באיחור יידחו על הסף.
  2. במסגרת כל אחד מהליכי הגשת בקשות לקבלת מענק (כמפורט בסעיף ‏4.1 לעיל), ועדת המחקר רשאית לייחד את ההליך לבקשות בהן **המבקשים** הינם: (א) תאגידי הזנק; או (ב) תאגידים עתירי השקעה בחדשנות טכנולוגית; או (ג) כלל התאגידים שאינם תאגידי הזנק ו/או שאינם תאגידים עתירי השקעה בחדשנות טכנולוגית.

## אופן הגשת הבקשה

* 1. בקשה לקבלת מענק תעשה בכפוף ובהתאם להוראות והכללים של מסלול הטבה זה ונהליו, ובהתאם לתנאים שיפורטו בפניה לציבור אשר תפורסם באתר האינטרנט של הרשות, לרבות לעניין המועד האחרון להגשת הבקשה.
  2. בקשה לקבלת הטבה תוגש לרשות החדשנות על גבי טופס ייעודי, ערוכה לפי הכללים והנהלים שהוועדה קבעה או תקבע מעת לעת, לרבות **הצהרה בדבר מקום הייצור ושיעור הערך המוסף של** מקבל האישור ולרבות פרטים על בעלי הזכויות בידע שנובע ממחקר ופיתוח על פי התכנית המאושרת וכל זכות הנובעת ממנו, ותלווה במסמכים נוספים, לפי דרישת הוועדה או גורם שהוסמך על ידה.
  3. הטפסים להגשת בקשה לקבלת הטבה יהיו זמינים להורדה באתר האינטרנט של הרשות.
  4. בקשה לקבלת מענק תוגש כתיק לתקופת ביצוע של עד 12 חודשים או עד 24 חודשים, כפי שייקבע בנהלי המסלול ובהתאם לסוג החברות להלן, כולן או חלקן: (א) תאגידי הזנק; או (ב) תאגידים עתירי השקעה בחדשנות טכנולוגית; או (ג) כלל התאגידים שאינם תאגידי הזנק ו/או שאינם תאגידים עתירי השקעה בחדשנות טכנולוגית.

## בחינת הבקשה

* 1. **תנאי סף למתן הטבה**

על הבקשה והמבקש במסגרת מסלול הטבה זה לעמוד להנחת דעתה של ועדת המחקר בכל תנאי הסף הבאים **במצטבר**. יובהר ויודגש כי יש לעמוד בתנאי הסף במועד הגשת הבקשה ובמשך כל תקופת ביצוע התכנית וכי די באי-עמידה באחד מתנאי הסף הבאים כדי להביא לפסילת הבקשה כולה או לביטול התכנית המאושרת:

* + 1. המבקש הינו תאגיד תעשייתי אשר הגיש בקשה לתמיכה במחקר ופיתוח.
    2. המחקר והפיתוח נשוא התכנית יתבצע בישראל, על ידי תושבי ישראל, אלא אם כן שוכנעה ועדת המחקר, מנימוקים שיירשמו, כי לביצועה של התכנית חיוני כי חלק מהתכנית יבוצע שלא בישראל או שלא בידי תושבי ישראל.
    3. ביצוע המחקר והפיתוח במסגרת תכנית מאושרת ייעשה בידי המבקש או בידי מי שהמבקש ציין בתכנית כי ביצוע המחקר והפיתוח, או חלקם, יימסר לביצועו, או בידי מבצע שאושר לפי סעיף ‏3.3.א.7 לעיל.
    4. המבקש התחייב כי יהיה הבעלים בידע שנובע ממחקר ופיתוח על פי התכנית המאושרת וכל זכות הנובעת ממנו לרבות זכויות קניין רוחני, מרגע היווצרם.
    5. התכנית נשוא הבקשה לא תתבצע על פי הזמנה של אחר שאינו המבקש, תמורת תשלום מלא או חלקי הניתן כנגד מתן זכויות בעלות, חלקית או מלאה, בידע או במוצר.
    6. אין למגיש הבקשה, בקשה למימון תכנית זהה, במלואה או בחלקה, אשר נבחנת באיזה ממסלולי ההטבות של רשות החדשנות, לרבות מסלולי משנה.
    7. לא התקבל, לשם ביצוע התיק נשוא הבקשה, סיוע מימוני מגורם ממשלתי או מרשות החדשנות, במישרין או בעקיפין, שלא לפי הוראות מסלול הטבה זה. לא תינתן הטבה נוספת בגין תיק מאושר בגינו ניתנה בעבר הטבה לפי הוראות מסלול הטבה זה.
    8. המבקש אינו בעל חשבונות מוגבלים ואינו נמצא בתהליך כינוס נכסים, הקפאת הליכים, פירוק וכדומה.
    9. המבקש ובעלי השליטה בו עומדים בדרישות תקנות לעידוד מחקר ופיתוח בתעשייה (התניית אישורים – שכר מינימום), התשע"א-2011.
  1. **אמות המידה**   
     הוועדה תשקול את הבקשות שעברו את תנאי הסף ותעריך את טיבן בהתאם לאמות המידה המפורטות להלן:
     1. רמת החדשנות הטכנולוגית ומידת הייחודיות של התכנית נשוא הבקשה.
     2. רמת האתגרים במימוש התכנית נשוא הבקשה.
     3. יכולות המבקש, ובכללן יכולות הניהול והיכולת להביא להשלמת התכנית נשוא הבקשה ומימושה העסקי.
     4. פוטנציאל הצמיחה העסקי-כלכלי של המבקש עקב הצלחת התכנית נשוא הבקשה.
     5. התרומה הטכנולוגית והתעסוקתית של התכנית נשוא הבקשה לכלכלה הישראלית, ולגידול בהיקף פעילות המבקש בישראל, לרבות פעילות הייצור.
  2. במהלך בחינת הבקשה, הוועדה תהא רשאית לקבל ולהיעזר בחוות דעת מגורמים חיצוניים, ובכלל זה חוות דעת של בודקים מקצועיים מטעם רשות החדשנות.
  3. ועדת המחקר, או מי מטעמה, לרבות גורמים חיצוניים, יהיו רשאים לפנות במהלך הבדיקה וההערכה אל המבקש בבקשה לקבלת הבהרות או בבקשה לקבלת מידע ומסמכים נוספים הדרושים לשם בחינת הבקשה. המבקש ימסור לוועדת המחקר או לכל מי שהוסמך לכך מטעמה, כל מידע ומסמך נוסף שיתבקשו הדרושים לשם בחינת הבקשה.

## החלטת הוועדה

* 1. **לאחר** בחינת הבקשה כמפורט לעיל, תקבל הוועדה החלטה האם לאשר או לדחות את הבקשה. הודעה בדבר ההחלטה כאמור תישלח למבקש.
  2. באם **אישרה** הוועדה את התיק או חלק ממנו:
     1. הוועדה תקבע את התקציב המאושר ואת שיעור המענק שיינתן למבקש, כמפורט בסעיף ‏8 להלן.
     2. המבקש יידרש לחתום על דף תקציב וכתב התחייבות בנוסח אשר תקבע הוועדה.
     3. אישור הבקשה ייכנס לתוקפו לאחר חתימת הרשות על כתב אישור אשר יכלול, בין היתר, את שיעור וסכום המענק ותנאים נוספים אם יקבעו על ידי הוועדה.

## מענק לתכנית מאושרת

* 1. באם אישרה הוועדה את הבקשה, היא תקבע את שיעור המענק שיינתן למבקש, בהתאם להערכתה את הבקשה כאמור בסעיף ‏6.2 לעיל, בהתאם למטרות מסלול ההטבה וכמפורט להלן:
     1. המענק יהיה בשיעור של 20%, 30%, 40% או 50% מהתקציב המאושר.
     2. בהחלטתה בדבר שיעור המענק, תיתן ועדת המחקר משקל משמעותי להצהרת מקבל האישור בדבר שיעור הייצור המקורי בישראל (כהגדרת מונח זה בסעיף ‏15.1 להלן).
     3. למענק כאמור בסעיף ‏**8.1** לעיל תוענק תוספת בהתאם לכללים אשר מפורטים ב**נספח הוראות ה' - תוספת לשיעורים שקבעה ועדת המחקר, באזורי עדיפות לאומית**; לענין זה, "אזורי עדיפות לאומית" - האזורים שנקבעו לפי סעיף 40ד לחוק לעידוד השקעות הון, התשי"ט-1959, או אזורים אחרים שקבעה הממשלה, מעת לעת, לענין ההטבות לפי החוק האמור.
  2. אם המבקש הוא תאגיד הזנק של יזם מקבוצה עם תנאי מימון מועדפים אשר לא קיבל הטבה מרשות החדשנות עבור תכנית אחרת, יחולו ההוראות הבאות:
     1. בבקשה בגין תקופת הביצוע הראשונה של תכנית, אם התקציב המבוקש אינו עולה על סך של 2.5 מיליון ₪, במקום שיעור המענק כמפורט בסעיף ‏8.1.א לעיל, המענק יהיה בשיעור של 75% מהתקציב המאושר.
     2. בבקשה בגין תקופת הביצוע השנייה של תכנית, במקום שיעור המענק כמפורט בסעיף ‏8.1.א לעיל, המענק יהיה בשיעור של 70% מהתקציב המאושר.
  3. אם המבקש הוא תאגיד עתיר השקעה בחדשנות טכנולוגית, והבקשה הוגשה במענה לפנייה לציבור שיוחדה לתאגידים עתירי השקעה בחדשנות טכנולוגית כמפורט בסעיף ‏4.2 לעיל, ומתקיימים כל התנאים הבאים:
     1. המבקש אינו חב בדיווח ובתשלום תמלוגים לרשות או שהגיע להסדר תשלום תמלוגים והוא ממלא את תנאיו.
     2. מיום תחילתו של הסדר תשלום התמלוגים או מיום הגשת הבקשה, המוקדם מביניהם, המבקש לא קיבל הטבות, ולא פנה לקבל הטבות, מכוח חוק החדשנות למעט הטבות שלא מחויבות בתשלום תמלוגים ובנוסף, אם ההטבות שאותן קיבל, או פנה לקבל, הן בגין תכניות מחקר ופיתוח, התכניות הן תכניות ארוכות טווח.
     3. התכנית נשוא הבקשה היא תכנית ארוכת טווח.
     4. סך התקציב המבוקש, בכל בקשות התמיכה של המבקש לרשות החדשנות בשנה הקלנדרית, לא עולה על 20% מתקציב המחקר והפיתוח השנתי של המבקש בשנה הקלנדרית הקודמת.

יחולו ההוראות הבאות:

* + - 1. סך המענקים שיאושרו למבקש מכוח מסלול זה בשנה קלנדרית לא יעלה על סך של 25 מיליון ₪.
      2. אם מקבל האישור מבצע את התכנית באזורי עדיפות לאומית - למענק תינתן תוספת בשיעור של 10% לשיעורים שקבעה ועדת המחקר; לעניין סעיף זה, "אזורי עדיפות לאומית" - אזור פיתוח א' שנקבע לפי סעיף 40ד לחוק לעידוד השקעות הון, התשי"ט-1959.
      3. **המענק לא** יחוייב **בתשלום תמלוגים כמפורט בסעיף ‏16.2 להלן.**
  1. הוראות סעיף ‏8.1.ג לעיל לא יחולו על מענקים שניתנו כאמור בסעיפים ‏8.2 או ‏8.3 לעיל.

## ערובות

יושב ראש ועדת המחקר רשאי לדרוש ערובות להבטחת החזרת הטבה וכדי להבטיח את קיום הוראות מסלול ההטבה, בהתאם להוראות שיקבעו לעניין זה על ידי מועצת רשות החדשנות.

## הלוואות

הוועדה רשאית לאשר, לפי בקשת המבקש, כי במקום מענק לפי הוראות מסלול הטבה זה תינתן הלוואה למבקש, בהתאם להוראות שייקבעו לעניין זה על ידי מועצת רשות החדשנות**.**

## דיון חוזר

* 1. הוועדה **תקיים** דיון חוזר בכל החלטה שקיבלה, אם בתוך 45 ימים ממועד קבלת ההודעה על החלטת הוועדה הגיש המבקש שבעניינו התקבלה החלטת הוועדה כאמור, בקשה מנומקת בכתב לקיים דיון חוזר.
  2. הגשת בקשה לדיון חוזר על-ידי המבקש טעונה תשלום אגרה בהתאם לתקנות אשר נקבעו לעניין זה מכוח חוק החדשנות.

## מקדמות

ועדת המחקר תהיה רשאית לאשר תשלום מקדמה על חשבון מענק, בהתאם להוראות שייקבעו לעניין זה על ידי מועצת רשות החדשנות. יובהר כי יראו מקדמה על חשבון מענק כמענק.

## כפל תמיכה

* 1. יובהר כי חל איסור לקבל סיוע מרשות החדשנות ו/או מגורם ממשלתי, במישרין או בעקיפין, בגין מרכיבים בתכנית מאושרת, למעט המענק עבור אותה תכנית מאושרת.
  2. מומנה התכנית או חלק ממנה בידי אחר שאינו המבקש, שלא במסגרת הזמנה לפי סעיף ‏6.1.ה לעיל ולא במסגרת סיוע מרשות החדשנות, ינוכה סכום המימון מהתקציב המאושר של התכנית.

## ידע

* 1. ידע הנובע ממחקר ופיתוח על פי תכנית מאושרת, שאינו המוצר שפותח במסגרת אותה תכנית, וכל זכות הנובעת ממנו, לא יועברו לאחר מחוץ לישראל אלא לפי הוראות סעיף ‏14.6 להלן.
  2. על מקבל האישור להיות ולהבטיח כי יהיה, הבעלים בידע הנובע ממחקר ופיתוח על פי התכנית המאושרת וכל זכות הנובעת ממנו לרבות זכויות קניין רוחני, מרגע היווצרם, אלא אם כן ניתן לו אישור להעברתם בהתאם להוראות מסלול הטבה זה.
  3. הוראות סעיף ‏14.2 לעיל לא יחולו לעניין בקשה לאישור תכנית או לעניין תכנית מאושרת, אשר מבוססת על מתן הרשאה או רישיון לשימוש בתוצרי פעילות חדשנות טכנולוגית מטעם מוסד להשכלה גבוהה; בכפוף להוראות חוק החדשנות בנושא, מועצת רשות החדשנות, בהתייעצות עם המועצה להשכלה גבוהה, תקבע הוראות לעניין בעלות על ידע הנובע ממחקר ופיתוח על פי תכנית מאושרת או כל זכות אחרת שתוקנה בידע האמור. בדומה לאמור לעיל הוראות סעיף ‏14.2 לא יחולו לעניין בקשה לאישור תכנית או לעניין תכנית מאושרת, אשר מבוססת על מתן הרשאה או רישיון לשימוש בתוצרי פעילות חדשנות טכנולוגית מטעם בתי חולים, תאגידי בריאות כהגדרתם בסעיף 21 לחוק יסודות התקציב או מינהל המחקר החקלאי. בכפוף להוראות חוק החדשנות בנושא, מועצת רשות החדשנות, תקבע הוראות לעניין בעלות על ידע הנובע ממחקר ופיתוח על פי תכנית מאושרת או כל זכות אחרת שתוקנה בידע האמור. הוראות כאמור יכול שיהיו זהות להוראות סעיף ‏14.1 וסעיף ‏14.2 או שונות מהן.
  4. הוראות סעיף ‏14.2 לעיל יחולו לעניין תכנית מאושרת, כולה או חלקה, אשר ועדת המחקר אישרה למקבל האישור במועד אישור התכנית מתן זכות שימוש לטובת הכלל בקוד מקור של תוכנת מחשבים המהווה ידע הנובע ממחקר ופיתוח על פי תכנית מאושרת, שאינו המוצר שפותח במסגרת אותה תכנית מאושרת, בהתאם להוראות ותנאים לעניין מתן זכויות שימוש כאמור או כל זכות אחרת שתוקנה בידע כמפורט **בנספח הוראות ו' - הוראות בנוגע למתן זכות שימוש לטובת הכלל בקוד של תוכנת מחשבים המהווה ידע הנובע ממחקר ופיתוח על פי תכנית מאושרת, שאינו המוצר שפותח במסגרת אותה תכנית מאושרת (קוד פתוח)**.
  5. ועדת המחקר רשאית לאשר העברת הידע לאחר בתוך ישראל בתנאי שיחולו על מקבל הידע החובות לפי מסלול הטבה זה ולפי תנאי התכנית המאושרת, לרבות החובה שלא להעביר את הידע לאחר אלא בהסכמת ועדת המחקר, ולרבות החובה לשלם תמלוגים.
  6. העברת ידע מחוץ לישראל
     1. בסעיף **זה -**
        1. "**בורסה**", "**חברה פרטית**", "**חברה ציבורית**", "**חלוקה**", "**מיזוג**", "**מניות הטבה**"- כהגדרתם בחוק החברות התשנ"ט-1999;
        2. "**מחיר המכירה**", של ידע או של מקבל האישור - מחיר המכירה, בפועל, של הידע או של מקבל האישור, לפי העניין, ובמכירה כאמור בסעיף ‏ז להלן - המחיר שקבעה ועדת המחקר לפי אותו סעיף ‏ז להלן;
        3. "**מכירה**" של מקבל האישור - מכירת כלל נכסיו של מקבל האישור, מיזוגו, וכל עסקה אחרת שקבעה המועצה;
        4. "**ריבית שנתית**" - כהגדרתה ב**נספח הוראות ד' – הוראות לעניין שיעור התמלוגים וכללים לתשלומם**.
     2. ועדת **המחקר רשאית, במקרים מיוחדים, לאשר בקשה להעברה אל מחוץ לישראל של ידע הנובע ממחקר** ופיתוח **על פי תכנית מאושרת, שאינו המוצר שפותח** במסגרת **אותה תכנית, וכל זכות הנובעת ממנו (בסעיף זה – "**ידע**"), בתנאים כמפורט להלן, לפי העניין:**
        1. הייתה הבקשה למכירת הידע בלבד - ישלם מקבל האישור, במזומן, את הסכום הבסיסי, כשהוא מופחת לפי הוראות סעיף ‏ח להלן; בסעיף ‏1 זה, "**הסכום הבסיסי**" - סכום השווה ליחס שבין סך המענקים שקיבל מקבל האישור לפי מסלול הטבה זה לבין סך ההשקעות הכספיות **שהושקעו** בביצוע התכנית המאושרת, כשהוא מוכפל במחיר המכירה של הידע, ובלבד שלא יפחת מסך המענקים כאמור, בתוספת ריבית שנתית;
        2. הייתה הבקשה להעברת ידע אל מחוץ לישראל, במסגרת מכירה של מקבל האישור שכתוצאה ממנה הפסיק מקבל האישור להיות תאגיד המואגד בישראל - ישלם מקבל האישור, במזומן, את הסכום הבסיסי, כשהוא מופחת לפי הוראות סעיף ‏ח להלן; בסעיף ‏2 זה, "**הסכום הבסיסי**" - סכום השווה ליחס שבין סך המענקים שקיבל מקבל האישור מרשות החדשנות, לבין סך הוצאות המחקר והפיתוח על פי תכניות מאושרות של מקבל האישור בניכוי הנכסים הפיננסיים כפי שיפורט ב**נספח הוראות א' - שיעור הנכסים הפיננסים אשר ינוכו מהוצאות המחקר ופיתוח**, כשהוא מוכפל במחיר המכירה של מקבל האישור, ובלבד שלא יפחת מסך המענקים כאמור, בתוספת ריבית שנתית. בסעיף ‏2 זה, "**הוצאות המחקר והפיתוח של מקבל האישור**" – הוצאות שהוציא מקבל האישור בביצוע מחקר ופיתוח, וועדת המחקר קבעה, בכללים שפרסמה באתר האינטרנט של הרשות, שניתן להביאן בחשבון לעניין זה;
        3. הייתה הבקשה להעברת ידע אל מחוץ לישראל בתמורה להעברת ידע חלופי למקבל האישור בישראל, ושוכנעה ועדת המחקר, בהתחשב בסוגי הידע המועברים ובמידת התיישנותם הטכנולוגית, וכן במשך התקופה שחלפה מסיום הפיתוח של הידע שיועבר אל מחוץ לישראל ובהיקף התמלוגים ששולמו עד למועד הבקשה להעברה, כי בשל הידע החלופי שיועבר לישראל, תושג תשואה עודפת הגדולה משמעותית מזו שהייתה מושגת בשל הידע שיועבר אל מחוץ לישראל, רשאית הוועדה, מנימוקים מיוחדים שיירשמו, לאשר את העברת הידע, ומקבל האישור לא יחויב בתשלום בשל ההעברה; אישרה הוועדה העברת ידע כאמור, תשונה התכנית המאושרת בהתאם, כך שהידע החלופי ייכלל בתכנית, ויראו, לענין מסלול הטבה זה, את התכנית המתוקנת כתכנית המקורית שאושרה; הוראות סעיף ‏3 זה יחולו גם לגבי שיתוף של גורם מחוץ לישראל בידע של מקבל האישור, כנגד שיתוף של מקבל האישור בידע של גורם כאמור, והכל לצורך מחקר ופיתוח משותף וחדש.
     3. **הוראות לעניין הסכום המרבי שישלם מקבל האישור על פי סעיפים ‏ב‏ב.1 ו-‏ב.2 לעיל מפורטות** ב**נספח הוראות ב' - הוראות לעניין הסכום המרבי שישלם מקבל האישור.**
     4. **על אף הוראות סעיף ‏ב.1 לעיל, נתן רוכש הידע הרשאה מפורשת למקבל האישור לניצול הידע ולשימוש מלא בו ובכל הזכויות הגלומות בו או הנובעות ממנו, בדרך של רישיון** בלעדי**, בלתי חוזר, שאינו מוגבל בזמן, במקום או בדרך אחרת, רשאית הוועדה, מנימוקים מיוחדים שיירשמו, לאשר את העברת הידע בלי לחייב את מקבל האישור בתשלום בשל ההעברה.**
     5. **על אף הוראות סעיף ‏ב.2 לעיל, הייתה התמורה בשל מכירת מקבל האישור כאמור באותו** סעיף **‏ב.2 לעיל, כולה או חלקה, במניות (בסעיף זה – "**התמורה במניות**"), וההפרש בין מחיר המכירה של** מקבל **האישור לבין התמורה במניות (בסעיף זה – "**התמורה במזומן**") נמוך מהתשלום שעל מקבל האישור לשלם לפי סעיף ‏ב.2 לעיל, תשולם התמורה במזומן ורשאית ועדת המחקר לדחות את תשלום ההפרש שבין מלוא התשלום לפי אותו סעיף ‏ב.2 לעיל לבין התמורה במזומן (בסעיף זה – "**יתרת התשלום**"), בכפוף לתנאים המפורטים להלן ולתנאים נוספים שתורה ועדת המחקר:**
        1. הייתה התמורה במניות של חברה פרטית - ישועבדו לטובת רשות החדשנות כלל המניות שהתקבלו כתמורה, עד להעברת יתרת התשלום, ורוכש מקבל האישור ייתן התחייבות ולפיה לא יעביר את הידע לאחר, במישרין או בעקיפין, ולא יבצע כל עסקה במניות המשועבדות, לרבות חלוקת דיבידנד או מניות הטבה, עד להעברת יתרת התשלום; ועדת המחקר רשאית להחליט על מימוש השעבוד, בכל עת, לצורך מכירת המניות;
        2. הייתה התמורה במניות של חברה ציבורית - יירשמו המניות למסחר בבורסה, ומתוכן ישועבדו לטובת רשות החדשנות מניות, בשווי יתרת התשלום, עד להעברת היתרה כאמור, ובלבד שהתשלום יבוצע עד תום שלושה חודשים מהמועד הראשון שבו ניתן למכור את המניות; לא בוצע התשלום במועד, תפעל רשות החדשנות למימוש מיידי של השעבוד ולמכירת המניות.
     6. **על אף הוראות סעיפים ‏ב‏ב.1 ו-‏ב.2 לעיל, הייתה הבקשה להעברת ידע אל מחוץ לישראל, כאמור באותם סעיפים, אגב פירוק מחמת חדלות פירעון או כינוס נכסים של** מקבל **האישור, ומחיר המכירה של הידע או של מקבל האישור, לפי העניין, נמוך** מסך **ההשקעות** שהושקעו **בביצוע התכנית המאושרת או שהושקעו במקבל האישור, לפי העניין, רשאית ועדת המחקר לקבוע כי ההוראה שבאותם סעיפים ‏ב‏ב.1 או ‏ב.2 לעיל ולפיה הסכום הבסיסי לא יפחת מסך המענקים בתוספת ריבית שנתית, לא תחול; קבעה הוועדה כאמור, לא יופחת הסכום הבסיסי לפי הוראות סעיף ‏ח להלן.**
     7. **הייתה המכירה של הידע או של מקבל האישור, כאמור בסעיפים ‏ב‏ב.1 או ‏ב.2,** מכירה **בלא תמורה, מכירה בין תאגידים קשורים כהגדרתם בסעיף ‏16 לחוק החדשנות, או מיזוג, או סברה ועדת המחקר כי התמורה שהתקבלה בשל המכירה אינה ריאלית, תקבע ועדת המחקר את מחיר המכירה, לצורך סעיף זה, על סמך חוות דעת כלכלית מטעמה.**
     8. מהסכום **הבסיסי לפי סעיפים ‏ב‏ב.1 או ‏ב.2 לעיל יופחתו ההפרש כשהוא מוקטן בהתאם להוראות** המפורטות **בנ**ספח הוראות ג' - הוראות לעניין התקופה שבמהלכה יוקטן ההפרש והמועדים והשיעורים להקטנתו, **והתמלוגים ששילם מקבל האישור בשל הידע; בהוראות כאמור תקבע המועצה את התקופה שבמהלכה יוקטן ההפרש לפי סעיף זה ואת המועדים והשיעורים להקטנתו, ובלבד שתחילת התקופה תהיה שנתיים לפחות אחרי** תום **התקופה לביצוע התכנית המאושרת, ושסיומה יהיה לא מאוחר מ-12 שנים מתום התקופה כאמור; בסעיף זה, "**ההפרש**" – ההפרש שבין הסכום הבסיסי לפי סעיפים ‏ב‏ב.1 או ‏ב.2 לעיל לבין סך המענקים שקיבל מקבל האישור, בתוספת ריבית שנתית.**
     9. **לא שולם תשלום כנדרש לפי הוראות סעיף זה, ייווספו עליו הפרשי הצמדה וריבית** כמשמעותםבחוק **פסיקת ריבית והצמדה, התשכ"א-1961; התשלום ייגבה בדרך שגובים מס, ופקודת** המסים **(גביה) תחול כאילו היה מס כמשמעותו באותה פקודה*.***
     10. **אושרה בקשה להעברת ידע לפי סעיף זה, למעט לפי סעיפים ‏ב.3 או ‏ד לעיל,** יראו **את האישור ככולל אישור כאמור בסעיף ‏15.2 להלן, להעברה של כל הייצור ושל זכויות הייצור של המוצר שפותח לפי אותו ידע, ואולם חובת תשלום התמלוגים לפי סעיף ‏16 להלן לא תחול לגבי התקופה החל ביום האישור.**
     11. מועצת **רשות החדשנות רשאית לקבוע:**
         1. כללים לחישוב מחיר המכירה באופן שיתחשב במניות שהוקצו ליזמים ועובדים שלא כנגד מזומן;
         2. הוראות ותנאים לענין מתן הרשאה מאת מקבל האישור לגורם מחוץ לישראל, לשימוש בידע, לרבות תשלום למדינה מאת מקבל האישור בתשלום אחד או לשיעורין בשל מתן ההרשאה כאמור;
         3. סכומי התשלומים שישולמו לפי סעיף זה ישמשו לעידוד חדשנות טכנולוגית.
     12. **מקבל האישור ישמור על דיני הקניין הרוחני כפי שינהגו מזמן לזמן במדינת ישראל. אם יורשע מקבל האישור בעבירה על דיני הקניין הרוחני של מדינת ישראל בפסק דיו סופי וחלוט, תהיה** הוועדה**, רשאיות לבטל למפרע כל הטבה, מענק, הלוואה, הטבת מס או יתרון כספי אחר שניתן לו, כולם או חלקם, ולדרוש את החזרתם בצירוף ריבית והפרשי הצמדה כחוק.**

## ייצור בישראל והעברת ייצור מחוץ לישראל

* 1. **המוצר שיפותח כתוצאה מהמחקר והפיתוח, או כל חלק ממנו, ייוצר בישראל בשיעור שלא** יפחת **מהיקף הייצור ושיעור הערך המוסף בישראל שנכללו בהצהרה בדבר מקום הייצור ושיעור הערך המוסף של מקבל האישור (במסלול הטבה זה – "**שיעור הייצור המקורי בישראל**").**
  2. **כללה ההצהרה בדבר מקום ייצור ושיעור הערך המוסף, פרטים בדבר ייצור המוצר או חלק ממנו מחוץ לישראל**, **ישלם מקבל האישור תמלוגים בשל הייצור מחוץ לישראל, בשיעורים ובתנאים שנקבעו לפי סעיף ‏16 להלן.**
  3. **על אף האמור בסעיף ‏15.1 לעיל, לשם הגשמת מטרות מסלול הטבה זה, רשאית ועדת המחקר,** במקרים **מיוחדים ומנימוקים שיירשמו, לאשר במהלך ביצוע התכנית או לאחר סיומה, לפי בקשה מאת מקבל האישור, העברה של ייצור או של זכויות ייצור של מוצר שפותח במסגרת התכנית או הנובע ממנה (במסלול הטבה זה – "**העברת ייצור**"), אל מחוץ לישראל, שבשלה יפחת שיעור הייצור בישראל משיעור הייצור המקורי האמור בסעיף ‏15.1 לעיל, ובלבד שיתקיים אחד מאלה:**
  4. מקבל **האישור** יחויב בתשלום תמלוגים בשל העברת הייצור, בשיעורים ובתנאים שנקבעו לפי הוראות סעיף ‏16 **להלן**;
  5. כנגד העברת הייצור אל מחוץ לישראל, יועברו לישראל ייצור או זכויות ייצור של מוצר **ברמה** **טכנולוגית** דומה או גבוהה יותר מהמוצר נושא הבקשה להעברה (בסעיף זה – "**הייצור החלופי**"), ובלבד **שהיקף** התעסוקה ויצירת מקומות העבודה בישראל, שיעור הערך המוסף בישראל והיקף השיווק לשוק העולמי, האמורים לנבוע מהייצור או מזכויות הייצור שיועברו לישראל, לא יפחתו מאלה האמורים לנבוע מהייצור או מזכויות הייצור על פי התכנית המאושרת, שיועברו אל מחוץ לישראל; לא תיתן ועדת המחקר אישור להעברה לפי סעיף זה אלא לאחר שמקבל האישור הפקיד ערבות בנקאית, בסכום שקבעה, להבטחת הייצור החלופי.
  6. **הוגשה** בקשה **נוספת לפי סעיף ‏15.3 לעיל יחולו, לצורך קביעת שיעור הייצור המקורי בישראל של מקבל האישור, הוראות אלה:**
     1. אושרה הבקשה הקודמת לפי הוראות סעיף ‏15.4 לעיל - יראו בשיעור הייצור בישראל, כפי **שתוקן** **בהתאם** לבקשה שאושרה, כשיעור הייצור המקורי של מקבל האישור;
     2. אושרה **הבקשה** הקודמת לפי הוראות סעיף ‏15.5 לעיל - יראו בייצור החלופי כמשמעותו באותו **סעיף**, כמחליף את הייצור או את זכויות הייצור שהועברו אל מחוץ לישראל בהתאם לבקשה שאושרה.
  7. **על אף האמור בסעיף ‏15.3 לעיל, העברת ייצור אל מחוץ לישראל, המביאה, במצטבר עם העברות** ייצור **קודמות של מקבל האישור, להפחתה בשיעור הייצור המקורי בישראל שאינה עולה על 10%, אינה טעונה את אישור ועדת המחקר, ובלבד שמקבל האישור הודיע על כך, בכתב, לפני ביצוע ההעברה לוועדת המחקר, וועדת המחקר או ועדת המשנה שמונתה לפי סעיף ‏3.3.ב לעיל, לא הודיעה לו על סירובה להעברת הייצור בתוך 30 ימים ממועד קבלת ההודעה. הועבר ייצור אל מחוץ לישראל כאמור בסעיף זה, ישלם מקבל האישור תמלוגים בשל העברת הייצור כאמור, בשיעורים ובתנאים שנקבעו לפי סעיף ‏16 להלן.**
  8. מגישבקשה **או מוסר הודעה לפי סעיף זה, חייב, לפי דרישה של ועדת המחקר או מי מטעמה, למסור לוועדה בכתב, בתוך המועד שתקבע בדרישה, הסבר, פירוט, ידיעות ומסמכים בקשר לפרטים הכלולים בבקשה או בהודעה, לפי העניין.**
  9. **ועדת המחקר תקבע כללים בדבר הפרטים שיש לכלול בבקשה או בהודעה לפי סעיף זה,** והמסמכים **שיש לצרף אליה.**

## תמלוגים

* 1. מקבל האישור ישלם תמלוגים **בשיעורים ולפי הוראות המפורטות בנספח הוראות ד' - הוראות לעניין שיעור התמלוגים וכללים לתשלומם.**
  2. **למרות האמור בסעיף ‏16.1 לעיל,** כאשר המבקש הוא תאגיד עתיר השקעה בחדשנות טכנולוגית יחולו ההוראות הבאות ביחס למענקים שהתקבלו כמפורט בסעיף ‏8.3 לעיל ובכפוף להתקיימות התנאים המפורטים שם**:**
     1. **המענקים לא יחוייבו בתשלום תמלוגים.**
     2. **אם** ידע **הנובע ממחקר ופיתוח על פי תכנית מאושרת כאמור במסלול הטבה זה, או כל זכות הנובעת ממנו, יועבר לאחר בישראל שהינו** תאגיד עתיר השקעה בחדשנות טכנולוגית**, מקבל הידע לא יחוייב בתשלום תמלוגים.**
     3. **אם** ידע **הנובע ממחקר ופיתוח על פי תכנית מאושרת כאמור במסלול הטבה זה, או כל זכות הנובעת ממנו, יועבר לאחר בישראל שהינו חברת בת, חברה קשורה, חברה מסונפת או חברה בבעלות או שליטה, ישירה או עקיפה של מקבל האישור, אשר אינו** תאגיד עתיר השקעה בחדשנות טכנולוגית**, מקבל הידע יחוייב בתשלום תמלוגים כמפורט בסעיף ‏16.1 לעיל.**

בסעיף זה "חברת בת"; "חברה קשורה"; "חברה מסונפת" – כמשמעם בחוק ניירות ערך, תשכ"ח – 1968.

* + 1. **בכל** העברת **ידע לאחר בישראל שאינו כאמור בסעיפים ‏ב או ‏ג לעיל יחולו הכללים הבאים: מקבל הידע יחוייב בתשלום תמלוגים כמפורט בסעיף ‏16.1 לעיל כאשר בתחשיב תקרת ההחזר שעל מקבל הידע לשלם, יופחת סכום התמלוגים התיאורטי המחושב.**

**בסעיף זה "סכום התמלוגים התיאורטי המחושב" - סכום השווה לתמלוגים אשר הייתה החברה עתירת השקעה** בחדשנות **טכנולוגית המעבירה את הידע משלמת בגין מכירות המבוססות על הידע לו הייתה חייבת בתשלום תמלוגים.**

**לצורך חישוב סכום** התמלוגים **התיאורטי המחושב ייבחנו המכירות המבוססות על הידע המועבר עד יום העברת הידע לאחר וזאת על-פי שיעור התמלוגים אשר חל במועד מתן המענקים.**

## סמכויות פיקוח ואכיפה של רשות החדשנות

מקבל האישור מתחייב לאפשר בכל עת לרשות החדשנות, או למי מטעמה, לרבות גורמים חיצוניים, לבקר את פעולותיו, במועדים ובתנאים שיקבעו על ידם ולפעול על פי הנחיות רשות החדשנות כפי שייקבעו מעת לעת.

## גורמי ממשל

* 1. פרט לדיון בבקשות לקבלת מענקים מכוח מסלול הטבה זה, **לבקשת גורם ממשלתי, ובכפוף** להסכמותשהושגו **בינו לבין רשות החדשנות,** תהיה ועדת המחקר רשאית לחוות את דעתה על נושאים הקשורים בחדשנות טכנולוגית, לרבות ביחס לתכניות מחקר ו/או פיתוח שהוגשו לגורם הממשלתי על ידי תאגידים תעשייתיים, או אם הדבר תואם את תפקידי הרשות כמפורט בסעיף 5א. לחוק החדשנות ביחס לתכניות מחקר ו/או פיתוח שהוגשו לגורם ממשלתי על ידי גורמים שאינם תאגידים תעשייתיים, בנושאים כגון: החדשנות הטכנולוגית של תאגיד כאמור, האתגרים במימוש התכנית, יכולות התאגיד לבצע את התכנית, הפוטנציאל הכלכלי של התכנית ו/או של התאגיד ותרומתה של התכנית למשק בישראל.
  2. למען הסר ספק, יובהר כי ועדת המחקר רשאית לתת את חוות דעתה על כל תכנית מחקר ו/או פיתוח של תאגיד תעשייתי כאמור בסעיף ‏18.1 לעיל וסמכות זו אינה מוגבלת לתכניות של מבקשים מכוח מסלול הטבה זה בלבד.

## ביטול הסיוע

הוראות חוק החדשנות, לרבות פרק ח' לחוק החדשנות, לעניין ביטול הסיוע יחולו על ההטבות הניתנות במסגרת מסלול הטבה זה.

## תקציב

* 1. מובהר כי מועצת רשות החדשנות רשאית לעדכן מעת לעת את הסכומים והשיעורים הנקובים במסלול הטבה זה.
  2. מתן הסיוע והפעלת מסלול ההטבה כפופים לאישור התקציב מדי שנה בשנה, למגבלות התקציב ולתקציב המאושר למסלול ההטבה.
  3. אם במועד אישור בקשה טרם אושר תקציב רשות החדשנות, יהיה האישור כפוף לקיומו של תקציב בתקנה התקציבית המתאימה ולא תתקבל כל החלטה סופית בדבר המענק המאושר עד לאחר אישור התקציב על-ידי הגורמים הרלוונטיים.

## שונות

* 1. הוראות חוק החדשנות, התקנות, הכללים, הנהלים, התנאים וההוראות שנקבעו מכוחו (אם נקבעו) יחולו על מסלול הטבה זה, בשינויים המחויבים, ובכלל זה הוראות סימן ד' לפרק ג' לחוק החדשנות (ועדת המחקר), פרק ג1 לחוק החדשנות (חובת הזהירות וחובת האמונים של נושא משרה ברשות החדשנות), סעיף 15כ"ח לחוק החדשנות (החלת דינים), סעיף 15ל' לחוק החדשנות (הכנסות רשות החדשנות), פרק ד' לחוק החדשנות (אישור בקשות למתן הטבות), פרק ה' לחוק החדשנות ופרק ח' לחוק החדשנות (הוראות כלליות) ובכלל זה סעיף 47א לחוק החדשנות (עונשין).
  2. נהלים של מסלול ההטבה, כפי שייקבעו ויפורסמו מעת לעת על ידי הוועדה, לרבות לעניין הליך הגשת הבקשות והדיון בהן, הם חלק בלתי נפרד ממסלול הטבה זה. אם קיימת סתירה בין הוראות מסלול הטבה זה לבין הנהלים, תגברנה הוראות מסלול הטבה זה.
  3. בכל מקרה אין לראות במסלול הטבה זה התחייבות מטעם רשות החדשנות לאשר בקשות/הצעות שתוגשנה או להעביר תשלום כלשהו.
  4. נהלים, כללים, הודעות וכיו"ב שיקבעו ביחס למסלול הטבה זה יפורסמו באתר האינטרנט של הרשות.

## תחולה ותחילה

* 1. מסלול זה הופעל בעבר על-ידי לשכת המדען הראשי במשרד הכלכלה והתעשייה במסגרת מסלול ההטבות שמכוחו ניתנו אישורים לתוכניות לפי פרק ד' לחוק החדשנות, כהוראת מנכ"ל מס' 8.0 וכהוראת מנכ"ל מס' 8.23. מכוח סעיף 56(ג) להוראות המעבר לתיקון מס' 7 לחוק החדשנות, עם הקמת רשות החדשנות, הפך מסלול ההטבות שמכוחו ניתנו אישורים לתוכניות לפי פרק ד' לחוק החדשנות, והוראות המנכ"ל הנ"ל למסלול הטבה זה, מסלול הטבה מס' 8 – תמיכה במו"פ ארוך טווח של חברות עתירות השקעה במו"פ ומסלול הטבה מס' 23 – חברות מתחילות, אשר הופעלו על-ידי רשות החדשנות, ובהמשך שולבו יחד למסלול הטבה זה.
  2. הוראות מסלול ההטבה תוקנו ביום 13 באפריל, 2020 (להלן: "**יום התחילה**"), הן מחליפות את הוראות מסלול ההטבה מיום 28 באוגוסט 2018, את הוראות מסלול הטבה מס' 8 – תמיכה במו"פ ארוך טווח של חברות עתירות השקעה במו"פ מיום 22 בפברואר 2018 ואת הוראות מסלול הטבה מס' 23 – חברות מתחילות מיום 23 בדצמבר 2019 אשר הופעלו על ידי רשות החדשנות, והן יחולו על בקשות שהוגשו לאחר יום התחילה.

רשימת נספחי הוראות למסלול הטבה זה:

נספח הוראות א' – שיעור הנכסים הפיננסים אשר ינוכו מהוצאות המחקר ופיתוח.

נספח הוראות ב' - הוראות לעניין הסכום המרבי שישלם מקבל האישור.

נספח הוראות ג' – הוראות לעניין התקופה שבמהלכה יוקטן ההפרש והמועדים והשיעורים להקטנתו.

נספח הוראות ד' –הוראות לעניין שיעור התמלוגים וכללים לתשלומם.

נספח הוראות ה' – תוספת לשיעורים שקבעה ועדת המחקר, באזורי עדיפות לאומית.

נספח הוראות ו' – הוראות בנוגע למתן זכות שימוש לטובת הכלל בקוד של תוכנת מחשבים המהווה ידע הנובע ממחקר ופיתוח על פי תכנית מאושרת, שאינו המוצר שפותח במסגרת אותה תכנית מאושרת (קוד פתוח).